Moyane wil afdanking laat omkeerTom Moyane luister na getuienis voor die Nugent-kommissie van ondersoek na die SAID. Foto: ANA Tom Moyane, voormalige kommissaris van die Suid-Afrikaanse Inkomstediens (SAID), se regsverteenwoordigers het pres. Cyril Ramaphosa versoek om die besluit om Moyane af te dank om te keer. Moyane se regsverteenwoordigers het Ramaphosa skriftelik versoek om die besluit teen Vrydag om te keer of regstappe die hoof te bied. In die brief word Ramaphosa versoek om die status quo te herstel, naamlik dat Moyane met volle betaling geskors is hangende die uitkoms van die dissiplinêre ondersoek teen hom. “Indien u versuim om voor of op Vrydag 9 November om 12:00 hierop te reageer, is ons opdrag om met dringende hofaksie voort te gaan en aansoeke in te dien om onder meer u voormelde gedrag as irrasioneel, onwettig en ongeldig te verklaar.” Moyane se regsverteenwoordigers dreig ook om ŉ interdik te bekom om Ramaphosa te verhoed om enige aanbevelings van die Nugent-kommissie te ontvang of te aanvaar hangende die uitkoms van ŉ aansoek in die konstitusionele hof. Ramaphosa word voorts gewaarsku om nie ŉ plaasvervanger vir Moyane aan te stel nie. Die hofaksies tussen Ramaphosa en Moyane het begin nadat die president ŉ kommissie van ondersoek, onder leiding van afgetrede regter Robert Nugent, aangestel het om die SAID se sake te bekyk. Moyane het beswaar gemaak teen die ondersoek én ŉ aparte dissiplinêre proses, asook beweer hy word benadeel omdat hy by twee parallelle prosesse ingesleep word. Ramaphosa het in ŉ brief aan Moyane gesê die kommissie se voorlopige verslag skets ŉ kommerwekkende prentjie van die huidige stand van die SAID en die roekelose wanbestuur wat Moyane se ampstermyn as kommissaris gekenmerk het. Moyane het hom tot die konstitusionele hof gewend om die wettigheid van die Nugent-kommissie teen te staan. Ramaphosa het Moyane Donderdag afgedank en Mark Kingon is as waarnemende kommissaris aangestel.